Apabóla, veirusótt sem geisað hefur víða í Afríku um áratugaskeið og skaut nýverið upp kollinum í Evrópu og Norður-Ameríku, flokkast ekki sem heimsfaraldur eða neyðarástand á alþjóðavísu. Þetta kom fram á fréttafundi stjórnenda Alþjóðaheilbrigðismálastofnunarinnar í Genf í gær.
Áfallaráð stofnunarinnar komst að þessari niðurstöðu á fundi sínum á fimmtudag, þar sem farið var yfir og fjallað um útbreiðslu sóttarinnar, stöðu og horfur. En þótt apabóla teljist ekki heimsfaraldur og ekki sé ástæða til að lýsa yfir alþjóðlegu neyðarástandi vegna hennar eins og staðan er núna, telur ráðið að brýn þörf sé skjótum og víðtækum aðgerðum til að tryggja að það breytist ekki. Apabóla hefur geisað í Mið- og Vestur-Afríku áratugum saman, en var lítt þekkt annars staðar í heiminum þar til í maí síðastliðnum, þegar hún tók að greinast í fólki, einkum sam- og tvíkynhneigðum karlmönnum, í Evrópu og Norður-Ameríku. Síðan þá hefur hún greinst í fjölda fólks í yfir 40 ríkjum, þar sem hún hafði sárasjaldan eða aldrei greinst áður, og breiðst nokkuð hratt út. Því þykir full ástæða til að fylgjast grannt með þróun mála næstu vikur, sagði Tedros Adhanom Ghebreyesus, forstjóri Alþjóðaheilbrigðismálastofnunarinnar, og endurmeta stöðuna í samræmi við það.
Apabóla flokkast ekki sem heimsfaraldur eða neyðarástand á alþjóðavísu, samkvæmt niðurstöðu Alþjóðaheilbrigðismálastofnunarinnar. 